Uanset hvad de gør nu, så kan det ikke blive godt

Der har de sidste mange måneder været store demonstrationer og protester efter Thisted Kommunes forvaltning i marts forslog, at der skulle lukkes fem skoler i Thisted. Og måske har de virket Formanden for Børne- og Familieudvalget i Thisted Kommune, Peter Larsen (V), slår nu fast, at der vil blive lukkede færre skoler, end hvad der er forslået i den nuværende plan. - Det kan jeg godt sige, på baggrund af de drøftelser, vi har haft. Der bliver ikke lukket fem skoler. Det gør der ikke, siger han. For Merete Hansen bringer udmeldingen dog ikke meget trøst. Hun er næstformand i skolebestyrelsen og har børn på Koldby Skole, der tidligere er blevet udpeget til at lukke. Hun mener, at hele forløbet lugter. - De siger til at starte med, at de vil lukke fem skoler, fordi så regner de med, at vi bliver jublende lykkelige, når de lukker færre, siger hun. Vækker ikke begejstring Ifølge hende har hele forløbet været frustrerende, og hun mener ikke, at folk er blevet hørt. - Der er flere løsningsforslag i høringssvarene, hvor man sparer penge og ikke lukker skoler, men dem har de ikke gidet at diskutere, siger hun. At de nu melder ud, at der ikke skal lukkes fem skoler alligevel, viser det ikke, at politikerne netop har lyttet til jer? - De har lyttet til protesterne, fordi de er pissebange for ikke at blive valgt igen, men de skulle have lyttet til os, for at finde den bedste løsning, svarer næstformanden. Alligevel har udmelding om færre skolelukningen skabt et lille håb hos hende. - Jeg kunne da mærke, at jeg blev helt ked af det, for det betød faktisk mere for mig, end jeg lige havde regnet med, at de her børn måske kunne få lov at beholde deres skole, siger en tydelig berørt Merete Hansen. Beslutning på vej Udmeldingen kommer efter et møde som Børne- og Familieudvalget holdt mandag. Her skulle den nye skolestruktur behandles og forventeligt indstilles til kommunalbestyrelsen. Det skete dog ikke, da der stadig forgår forhandlinger i partierne, forklarer Peter Larsen. Men meget mere vil han ikke sige om sagen. - Jeg kan sige, at vi ikke kommer til at vedtage det samlede forslag, som er indstillet fra forvaltningens side. 27. juni skal hele kommunalbestyrelsen tage stilling til den nye skolestruktur, og på det tidspunkt vil der være en truffet en beslutning, lover Peter Larsen. - Vi har en naturlig bagkant, der hedder 27. juni, så på det tidspunkt bliver der i hvert fald truffet en eller anden beslutning, siger han. Merete Hansen har dog kun en opfordring til kommunalbestyrelsen. - De skal udskyde beslutningen, og så skal de gøre sig umage – for uanset hvad de gør nu, så kan det ikke blive godt, siger hun.